MTÜ Ühiskonnauuringute Instituut teatas neljapäeval küsitlustulemusest, mille kohaselt on Eesti Konservatiivse Rahvaerakonna (EKRE) toetus oluliselt kõrgem eelmisel laupäeval sama uuringufirma, Turu-Uuringute AS-i teostatud arvamusuuringu näidatust (19 protsenti laupäevase 13 asemel).

Samas küsitluses eelnesid erakonnaküsimusele küsimused migratsioonikriisi kohta. Nendega saadud tulemust — 2/3 Eesti kodanikest peab migratsioonikriisi Venemaa agressioonist suuremaks ohuks — tutvustas MTÜ eraldi päev varem.

Oma vähem kui paarikuise olemasolu jooksul mitme ühiskonnas erimeelsusi põhjustanud teema kohta uuringutulemusi esitlenud ühing äratab tähelepanu. EKRE-t soosinud infoga lagedale tulnud, pidid MTÜ Ühiskonnauuringute Instituudi loojad Peeter Espak ja Art Johanson neljapäeval juba vastama küsimusele võimaliku poliitilise agenda kohta. Viimase olemasolu nad eitasid.

MTÜ juhatuse liige Art Johanson kinnitas Delfile, et ehkki tuttavaid on neil igas erakonnas, siis ametlikult nad kuidagi EKRE-ga seotud ei ole. “Me lihtsalt tahame neid teemasid uurida, sest meie arvates on see oluline,” selgitas Johanson.

Seotud lood: Kohvikulaua aruteludest välja kasvanud mõttekoda hakkas uurima rahva arvamust

"Me ju teame, et rahvas on vastu valitsuse teatud otsustele. Ja praegusel juhul EKRE on seda trummi tagunud kõige rohkem, see ei tähenda, et me seotud oleme," ütles Johanson. "Tõenäoliselt nad ongi võtnud konjunktuuri ette, et kui nad räägivad seda, mida valijaskond soovib... Kas või pagulaskriisist rääkides, kui koalitsiooniparteid ei saa ju vastu rääkida valitsuse otsustele, muidugi on opositsioonil võimalik särada."

Emotsionaalsed teemad võivad mõjutada erakonnaeelistuse vastust

Uuringufirma TNS Emori uuringuekspert Aivar Voog ütles üldise kommentaarina, et emotsionaalselt laetud eelnevad küsimused - näiteks pagulastega seotud - võivad mõjutada ka erakondi puudutavaid vastuseid.

“Niivõrd oluline probleem nagu pagulasküsimus kütab emotsioone üles. Kui pagulaste küsimused oleksid küsitluses enne erakondade toetuse küsimust, siis see võiks mõjutada erakondade küsimuse vastuseid. Selline emotsionaalne küsimus, see kindlasti muudab ka inimeste valikuid erakondade osas emotsionaalsemaks,” ütles Voog vastusena küsimusele, kas küsimuste migratsioonikriisi konteksti asetamine omaks tulemustele mõju.